钦定古今图书集成/明伦汇编/官常典/第793卷 > 陈韡
## 钦定古今图书集成/明伦汇编/官常典/第793卷 > 陈韡

按《宋史》本传：“韡字子华，福州候官人。父孔硕，为朱熹、
吕祖谦门人。韡让父郊恩与弟韔。登开禧元年进士
第，从叶适学。嘉定十四年，贾涉开淮阃，辟京东、河北
干官。韡谓山东、河北遗民，宜使归耕其土，给耕牛农
具，分配以内郡之贷死者，然后三分齐地。张林、孝全
各处其一，其一以待有功者。河南首领以三两州来
归者与节度使，一州者守其土，忠义人尽还北，然后
括淮甸闲田，仿韩琦《河北义勇法》，募民为兵，给田而
薄征之，择土豪统率盐丁，又别廪为一军，此第二重
籓篱也。”十五年，淮西告捷，韡策金人必专向安丰而
分兵缀诸郡，使卞整、张惠、李汝舟、范成进各以其兵
屯庐州以待之。金将卢鼓槌、新胜于“潼关，乘锐急战，
当持久困之，不过十日必遁，设伏邀击必可胜。又使
时青、夏全候金人深入，以轻兵𢭏其巢穴，第一策也。”
其后金人果犯安丰，韡如盱眙犒师，改淮东制置司
干办公事。再如盱眙，见刘琸调卞整、张惠、范成进、夏
全诸军，应援𢭏虚，皆行韡之策，遂有堂门之捷，俘其
四驸马者。迁将作监丞，又迁太府寺丞，差知真州、淮
东提点刑狱，加直宝章阁，依旧提点刑狱兼知宝应
州。迁宗正寺丞，权工部郎中，改仓部员外郎。入对，言：
“臣所陈夏、周、汉、唐数君之事，如布德兆谋，任贤使能，
信赏必罚，区处藩镇，不事姑息，规模莫大于此。”又言：
“人主所以御天下者，赏罚而已。”绍定二年冬，盗起闽
中，帅王居安属韡提举四隅保甲，韡有亲丧，辞之。转
运使陈汶、提举常平史弥忠告急于朝，谓“非韡莫可
平。”明年，以宝章阁直学士起复，知南剑州、提举汀州、
邵武军兵甲公事、福建路兵马钤辖，同共措置招捕
盗贼，兼福建路招捕使。未几，加提点刑狱。韡籍土民
丁壮为一军。沙县紫云基告急，沙县破，贼由间道趋
城，忠勇军破之于高桥，贼乃趋邵武，势益炽。时有议
当招不当捕者，韡言：“始者贼仅百计，招而不捕，养之
至千，又养之至万，今复养之，将至于无算。求淮西兵
五千人，可图万全。”诏韡兼福建路招捕使。贼急攻汀
州，淮西帅曾式中调精兵三千五百人，由泉、漳间道
入汀，击贼于顺昌，胜之。六月，兵大合，加福建提点刑
狱。七月，韡亲提兵至沙县、顺昌、将乐、清流、宣化督捕，
所至克捷。九月，分兵进讨。十月，进攻五贼营，砦平之。
十一月，破潭瓦磜贼起之地，夷其巢穴。十二月，诛汀
州叛卒，谕降连城七十有二砦，汀境皆平。四年正月，
遣将破下瞿、张原砦。二月，躬往邵武督捕馀寇。贼首
晏彪迎降，韡以其力屈乃降，卒诛之。进右文殿修撰，
依旧提点刑狱、招捕使兼知建宁府。衢州寇汪徐、来
二破常山、开化，势张甚。韡命淮将李大声提兵七百，
出贼不意，夜薄其砦。贼出迎战，见算子旗，惊曰：“此陈
招捕军也。”皆大哭，急击之，衢寇悉平。六年，进宝章阁
待制、知隆兴府。赣寇陈三枪据松梓山，砦出没江西、
广东，所至屠残韡遗，官吏论降，贼辄杀之。乃谓盗贼
起于贪吏，劾其尤者二人。又谓：“寇盗稽诛，以臣下欺
诞，事权涣散所致，若决计荡除，数月可毕。”十一月，诏
节制江西、广东、福建三路捕寇军马。韡奏遣将刘师
直扼梅州，齐敏扼循州，自提淮西兵及亲兵𢭏贼巢
穴。十二月，兼知赣州。端平元年正月，进华文阁待制、
江西安抚使。二月，至赣，斩将士张皇贼势及掠子女
货财者，齐敏、李大声，所至克捷。三月，分兵守大石堡，
截贼粮道，遂破松梓山“三枪”，与馀党缒厓而遁。韡亲
督诸将，乘春瘴未生，薄松梓山，贼悉精锐下山迎敌，
旗帜服色甚盛。韡军步骑夹击，又纵火焚之，士皆攀
厓上，贼巢荡为烟埃，贼首张魔王自焚，斩千五百级，
擒贼将十二，得所掠妇女牛马及僣伪服物各数百
计。《三枪》中箭，与敏军遇，击败之，贼遁。翼日，追及下黄，
又败之，馀众尚千馀，薙狝略尽。三枪仅以数十人遁
至兴宁，就擒，槛车载三枪等六人斩隆兴市。初，贼跨
三路数州六十砦，至是悉平。诏曰：“韡忠勤体国，计虑”
精审，身任讨捕之责，江、闽、东、广讫底宁辑。乃进权工
部侍郎，仍知隆兴兼江西安抚使。未几，为工部侍郎，
改江东安抚使、知建康府兼行宫留守。二年，入奏事，
帝称其平寇功。韡顿首言曰：“臣不佞，徒有孤忠，仗陛
下威灵，苟逃旷败耳，何功之有？”迁权工部尚书，又权
刑部尚书、沿江制置大使，依旧江东安抚使、知建康
府，往来巡视鄂州、江西，措置捍御。三年，加宝谟阁学
士。十月，诏“选猛将精兵，相视缓急，据地利，遏要冲，以
伐奸谋。”嘉熙元年，进焕章阁学士。四年，拜刑部尚书，
辞免。加徽猷阁学士、知潭州、荆湖南路安抚使。淳祐四年，召为兵部尚书，迁礼部尚书兼侍读，兼同修国
史、实录院同修撰，拜“端明殿学士、同签书枢密院事
兼参知政事，寻拜参知政事兼同知枢密院事。”七年，
知枢密院事、湖南安抚大使兼知潭州。九年，以观文
殿学士、福建安抚大使知福州，《五》上章辞，以旧职提
举洞霄宫。开庆元年，召赴阙，落致仕，充醴泉观使兼
侍读。景定元年，授福建安抚大使兼知福州。久之，提
举佑神观，力请致仕。明年卒，年八十有三。赠少师，谥
忠肃。